寄題龔國錄見山閣
作者：方岳
朝代：宋

paragraphs: 吾州百嶂千峰低，斗大山城去山咫。
縈青繚碧玉四圍，曉色蒼寒莫煙紫。
山中見山何足奇，此妙未容兒輩知。
諸方不具頂門眼，寧了芥子藏須彌。
我曾風月堂西醉，鞠草離離敗人意。
摩挲龕壁幾屏篁，誰破天慳出嵐翠。
恨我不識今楚龔，丘壑可想崔嵬胸。
鑿開埋雨三三徑，跳出撐雲六六峰。
騎䲔老僊滴詩硯，元氣淋漓冰片片。
翩然下視世間人，對面有山渠不見。